Die oplewering van Springbokke soos Lood de Jager en Akker van der Merwe is maar net nogmaals ’n bewys dat die Luiperds, wat vanjaar 100 jaar oud is, bestaansreg in Suid-Afrikaanse rugby het, sê Mervyn Taylor, president van die unie.
“Ek glo beslis daar is steeds plek vir unies soos ons s’n,” sê Taylor, wat ook die hoof van die NWU-rugbyinstituut is.
“In die amateurdae het die unie op gelyke voet met ander meegeding omdat geld nie so ’n groot rol gespeel het nie. Spelers het hier werk gekry.
Rugby op die platteland word grootliks nog deur unies soos die Luiperds in stand gehou. Aangesien SA Rugby onder geldelike druk is, bestaan die moontlikheid dat franchises vorentoe ’n nog groter deel van die geldkoek sal kry en kleiner unies sal sukkel om te oorleef.
“Indien die (kleiner) unies verval, sien jy ook ’n verval in die spel. Dit het ’n invloed op die aantal spelers en toeskouers wat die spel dan trek.”
Ongelukkig sal dit moet wag totdat die koronaviruspandemie sy wurggreep op sport in Suid-Afrika verswak het.
Deel van die planne was ’n feeswedstryd op 23 Mei in Potchefstroom, waar skole en klubs betrokke sou wees.
Die Luiperds sal altyd onthou word as pioniers in die baie ryk tapisserie van die Suid-Afrikaanse geskiedenis toe hulle die eerste rugbyspan in swart besit in Suid-Afrika geword het.
“Ons sou in Oktober ’n groot funksie gehou het, maar ons sal dit maar uitstel tot ons 101 jaar oud is.
“Ons het ook ’n museum by die unie begin en wou dit graag met die feeswedstryde geopen het, maar ons sal na ’n nuwe geskikte geleentheid soek.
Mark Alexander, president van SA Rugby, het in ’n skrywe aan Taylor-hulle die Luiperds bedank vir hul bydraes tot rugby in die land.